చందాకొచ్చర్‌పై దర్యాప్తు ముమ్మరం
- సీబీఐ లుక్‌అవుట్‌ నోటీసులు జారీ
- దీపక్‌, వేణుగోపాల్‌పై కూడా..
- విదేశీయానం నిషేధం
- వీడియోకాన్‌ కేసులో బిగిస్తున్న ఉచ్చు
ముంబయి : వీడియోకాన్‌కు రుణాల మంజూరులో క్విడ్‌ప్రోకోకు పాల్పడినట్టు ఆరోపణలు ఎదుర్కొంటున్న ఐసీఐసీఐ బ్యాంకు మాజీ బాస్‌ చందా కొచ్చర్‌కు ఉచ్చు బిగుస్తుంది. ఇప్పటికే ఆమెపై సెంట్రల్‌ బ్యూరో ఆఫ్‌ ఇన్వెస్టిగేషన్‌ (సీబీఐ) ఎఫ్‌ఐఆర్‌ను నమోదు చేసింది. ఈ కేసులో తాజాగా చందాకొచ్చర్‌తో పాటు ఆమె భర్త దీపక్‌ కొచ్చర్‌, వీడియోకాన్‌ మేనేజింగ్‌ డైరెక్టర్‌ వేణుగోపాల్‌ దూత్‌కు లుక్‌అవుట్‌ నోటీసులు జారీ చేసినట్టు శుక్రవారం సీబీఐ అధికారులు వెల్లడించారు. గతేడాది ప్రాథమిక విచారణ చేపట్టినట్టు తెలిపారు. దీన్ని దేశంలోని అన్ని విమానాశ్రయాల సెక్యూరిటీ సంస్థలకు అందజేశారు. దేశం విడిచి పారిపోనున్నారనే అంచనాల నేపథ్యంలో సీబీఐ ఈ చర్య చేపట్టింది. ఈ మేరకు సీబీఐ ఇమిగ్రేషన్‌ అధికారులను అప్రమత్తం చేసింది. అన్ని విమానాశ్రయాలకు ఆదేశాలు జారీ చేసింది. తమ అనుమతి లేకుండా వీరు విమానాశ్రయాలను దాటిపోరాదని స్పష్టం చేసింది. దీంతో తొలిసారి చందా కొచ్చర్‌పై లుక్‌అవుట్‌ నోటీసులు జారీ చేసినట్టయ్యింది. దీంతో ఆమె ఏ ఇతర దేశానికి వెళ్లడానికి వీలుండకుండా నిషేధం ప్రకటించినట్టయ్యింది. హోమ్‌ మంత్రిత్వ శాఖ నిబంధనల ప్రకారం ఏడాది పాటు ఇది అమల్లో ఉంటుంది. మనీలాండరింగ్‌, క్విడ్‌ప్రోకో ఆరోపణలు సైతం ఎదుర్కొంటున్న చందాకొచ్చర్‌పై సీబీఐ దర్యాప్తు ముమ్మరం చేసింది. ఈ క్రమంలో ఆదాయపు పన్ను శాఖ కీలక ఆధారాలు సేకరించినట్టు సమాచారం.
వీడియోకాన్‌కు అప్పులివ్వడంలో తన భర్త దీపక్‌ కొచ్చర్‌కు లబ్ధి చేకూరేలా చందా కొచ్చర్‌ వ్యవహారించారని దాదాపుగా నిర్దారణ జరిగింది. గతేడాది బయటికి వచ్చిన ఈ స్కామ్‌ దెబ్బతో ఆమె సీఈవో పదవికే ఎసరు వచ్చింది. ఆమెపై వచ్చిన ఆరోపణలతో ఆ బ్యాంకు బోర్డు చందాను తొలగిస్తున్నట్టు ప్రకటించిన విషయం తెలిసిందే. అదే విధంగా ఆమెకు చెల్లించాల్సిన బోనస్‌లు, ఇంక్రిమెంట్లు, స్టాక్‌ ఆప్షన్లు, మెడికల్‌ ప్రయోజనాలను రద్దు చేస్తూ నిర్ణయం తీసుకున్నారు. 2012లో వీడియోకాన్‌ గ్రూప్‌నకు రూ.3250కోట్ల విలువైన రుణాలను మంజూరు చేశారు. రుణ మంజూరుకు ప్రతిగా దీపక్‌ కొచ్చర్‌కు చెందిన కంపెనీల్లో వీడియోకాన్‌ పెట్టుబడులు పెట్టినట్టు ఆరోపణలున్నాయి. రుణాల జారీలో భారీ అవకతవకలు జరిగినట్టు గుర్తించిన సీబీఐ ఇప్పటికే ఎఫ్‌ఐఆర్‌ను నమోదు చేసింది. వివిధ రెగ్యులేటరీ సంస్థలు, పరిశోధన ఏజెన్సీలు విచారణ సాగిస్తున్నాయి. పలు బ్యాంకులను వేల కోట్లకు ముంచి విదేశాలకు పారిపోయిన విజయ మాల్యా, నీరవ్‌ మోడీ, మోహల్‌ చోక్సీల దెబ్బతో ఇప్పటికే ప్రభుత్వానికి చెడ్డ పేరు వచ్చింది. మరోమారు ఇలాంటి పరిణామం పునరావృతం కావొద్దనే ఉద్దేశ్యంతో ముందు జాగ్రత్తగా కొచ్చర్‌పై సీబీఐ లుక్‌అవుట్‌ నోటీసులు జారీ చేసి ఉంటుందని విశ్లేషకులు పేర్కొంటున్నారు.
మీ స్నేహితులకు రికమెండ్ చెయ్యండి